**Αθήνα:** 13.09.2019

**Αρ. Πρωτ.:** 1214

**ΔΕΛΤΙΟ ΤΥΠΟΥ**

**Ε.Σ.Α.μεΑ.: Υπάρχει και εθνικός νόμος και Οδηγία της ΕΕ για την Προσβασιμότητα: θα τηρηθούν;**

Η υποχρέωση της διασφάλισης της προσβασιμότητας στα άτομα με αναπηρία κτιρίων ορισμένων χρήσεων πηγάζει από τον Νέο Οικοδομικό Κανονισμό (άρθρο 26, παράγρ.4) και θεσπίστηκε το 2012. Είναι γνωστό ότι θεσπίστηκε εν μέσω οικονομικής κρίσης, σε μια περίοδο που το κράτος δεν χαρακτηρίζονταν από καμία κανονικότητα και φυσικά δεν τήρησε την νομοθετημένη δέσμευσή του, με την ευθύνη όλων των κυβερνήσεων μέχρι σήμερα.

Προκειμένου με το πέρας της κρίσης και την επάνοδο του κράτους σε ρυθμούς κανονικότητας, να ξεκινήσουν να υλοποιούνται πράγματι οι στόχοι της Σύμβασης του ΟΗΕ για τα δικαιώματα των ατόμων με αναπηρία για πλήρη συμμετοχή των ατόμων με αναπηρία/χρόνιες παθήσεις στις κοινωνικο-οικονομικές δραστηριότητες, θα πρέπει η πολιτική ηγεσία να μεριμνήσει μεθοδικά για τη διασφάλιση της προσβασιμότητας, συνεργαζόμενη στενά με την ΕΣΑμεΑ, προβαίνοντας σε ρεαλιστική αναπροσαρμογή των χρονοδιαγραμμάτων και σύνδεσή τους με κίνητρα αλλά και ρήτρες προς τους υπόχρεους, αξιοποιώντας όλους τους διατιθέμενους πόρους.

Σχολιάζοντας τα περί «αυθαιρέτων» που είδαν ξαφνικά το φως της δημοσιότητας με πλήθος αναφορών στον έντυπο και ηλεκτρονικό Τύπο, ο πρόεδρος της ΕΣΑμεΑ Ιωάννης Βαρδακαστάνης προέβη στην εξής δήλωση: «Η κυβέρνηση οφείλει χωρίς καμία καθυστέρηση και ολιγωρία να προχωρήσει άμεσα στην ενσωμάτωση της Οδηγίας για την Προσβασιμότητα της ΕΕ στην εθνική νομοθεσία, εντάσσοντας το πεδίο εφαρμογής αυτής, καθώς και το δομημένο περιβάλλον, τις μεταφορές και άλλα πεδία που δεν καλύπτει η Οδηγία, με ταυτόχρονη θέσπιση του εθνικού σήματος προσβασιμότητας και αυστηρών κανόνων πιστοποίησης, προκειμένου πρακτικά και αποτελεσματικά να αρχίσει να γίνεται η προσβασιμότητα σε όλα τα περιβάλλοντα χειροπιαστή πραγματικότητα. Πραγματικότητα η οποία θα βελτιώσει και θα αλλάξει ουσιαστική τη ζωή των ατόμων με αναπηρία και χρόνιες παθήσεις, Ελλήνων και επισκεπτών.

**Για περισσότερες πληροφορίες επικοινωνήστε με τον Πρόεδρο της Ε.Σ.Α.μεΑ. κ. Ι. Βαρδακαστάνη στο κινητό τηλέφωνο 6937157193.**

Τώρα μπορείτε να ενημερωθείτε για όλες τις εξελίξεις στο χώρο της Αναπηρίας στην ιστοσελίδα της Ε.Σ.Α.μεΑ.: [www.esaea.gr](http://www.esaea.gr/) ή [www.esamea.gr](http://www.esamea.gr/).

|  |  |
| --- | --- |
| Λογότυπο προσβάσιμου εγγράφου MS Word (*.docx) | **Προσβάσιμο αρχείο Microsoft Word (\*.docx)**  Το παρόν αρχείο ελέγχθηκε με το εργαλείο ***Microsoft Accessibility Checker*** και δε βρέθηκαν θέματα προσβασιμότητας. Τα άτομα με αναπηρία δε θα αντιμετωπίζουν δυσκολίες στην ανάγνωσή του. |